Deg unnar n tsekla taqbaylit ass-a nger tamawt i waṭas n ufares : tamedyazt, tullisin, ungal, amezgun ... ternuḍ ɣur-sen tasuɣelt yebdan tettaɣ aẓar. Anect-a n ufares i d-yettlalen ur d-yekki seg wulac ; d ayen ikaden, yella wayen i t-idyezwaren, meḥsub i as-igan tiɣerɣert. Ilmend n Kamel Bouamara (2007 : 08), deg tilawt, seg taggara n tasut tis XIX d tazwara n tasut tis XX, ḥuzant-tt (tamaziɣt : tutlayt d tsekla) snat n tumanin1 tidelsanin tixatarin, d nutenti i dyezgan deffir tḍermist-is2 : azgar ɣer tira d wallalen n teywalt.3. Azgar-a ɣer tira yeslul-d deg tazwara ajerred n tsekla timawt sin teḍfer-d tsekla yuran d asnulfu (Idem : 22). Ihi, aɛeddi n teqbaylit ɣer tira, deg tilawt, udlen-t yiserdasen, ideblanen d yimrabḍen irumyen deg tallit n temharsa asmi jerrden aṭas seg tsekla timawt : timucuha, tamedyezt, timɛayin Akka i yella lḥal diɣen ula deg tantaliwin-nniḍen n tmaziɣt, mači ɣas taqbaylit. Asekkil i seqdacen d asekkil alatini. Aseqdec i seqdacen Yimucaɣ isekkilen n tifinaɣ d azamulan kan ; meḥsub ulac kra n tsekla neɣ kra n uḍris ilan tixutert i uran yes-sen. Am netta am ugemmay n taɛrabt, ulac iḍrisen i uran yes-sen iwumi nezmer ass-a ad asnsemmi asnulfu s tira. Deg wayen yerzan tira s usekkil n taɛrabt, d tamennawt, akken d-yenna Salem Chaker (1992 : 01) ; yebder-d ayen jerrden deg unẓul n